CÍMLAP | TARTALOMJEGYZÉK | AJÁNLÁS | ÖNÉLETRAJZ | IMPRESSZUM

EGRY ARTÚR - VÖLGYZUGOLY

23. oldal

FEJEZETEK EGY HÁZASSÁGBÓL

> (1)
> Szeretlek;
> Mint magányukat az elhagyott termek,
> midőn tétlenül merengnek,
> Úgy szeretlek.
> Mint folyó az ős öreg görgeteg követ,
> amely medrében is követ,
> Úgy szeretlek,
> Mint ujjad nyomát a dagasztott kenyér,
> amint szelíd kezedhez ér,
> Úgy szeretlek,
> Mint híd feszült nyugalmát a partok,
> amíg parttól partig tartok
> Úgy szeretlek.
> (2)
> Mi ketten;
> Alkonyban ég a láthatár
> Egy pillanatra néma lesz
> Minden árnyékos méla nesz
> Víz elcsitul a szél eláll
> Nem zümmög légy és éjbogár
> Csak nézem vérző arcodon
> Miképp gyúl fel szemed felett
> A visszfény mit reád vetett
> Tükrök szétszórta karcokon
> Napomba bukó haragom
> Itt állsz szemedben fájdalom
> Melledben ég és arcba vág
> Kimondhatatlan gyilkos vágy
> Ne fogjon titkos hatalom
> Ne tartson vissza irgalom
> Hogy szabad légy és végtelen
> Szívedben bosszú és harag
> Hogy reám ronts és védd magad
> Fogoly vagyok így védtelen
> Akár egy tárgy mi névtelen
> Alkonyban még a láthatár
> Nem szűnő minden csatánkhoz
> Miénk e forró zsarátnok
> Mely melegít s égetve fáj
> Alkony-vörösben ég a táj
> (3)
> Nyugalmunk;
> Lehullt az est veres virága,
> mint levendulák elilló fátyla,
> Úgy készültünk
> a csendes éjen át,
> mint szekrénybe zárt
> kabátkák,
> formás, csalfa testek
> egy tél után,
> mit újra félre tesznek.
> Így léptünk együtt
> e langyos lényű tóba,
> kéz a kézben, egybefonva
> lágyan,
> ártatlanul, mint a gyermek,
> az ágyban,
> ha kedves meséi közé fekhet.
> S elmerültünk a nyugodt téli estben
> Álmaink adta édes ágy melegben.
> (4)
> Kishercegnőm;
> mint akácvirág az ágon,
> Elandalít saját magányom.
> A csend halk szavára, ágyon
> lustán, hanyatt heverni vágyom.
> Rőt ősz selyme ring a fákon.
> Merre nyarunk? - tán bánod s bánom?
> Pár emlék, jel, kép és álom
> maradt utána, sár és lábnyom.
> E kopottas őszi bálon,
> foltjaimat számlálva, - fázom,
> s a szelíd, avítt kabáton,
> minden elrejtett zúg: barátom,
> s te is, te valaha álom,
> párom vagy, csók a számon.

> Budapest, 2004.

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ