CÍMLAP | TARTALOMJEGYZÉK | AJÁNLÁS | ÖNÉLETRAJZ | IMPRESSZUM

EGRY ARTÚR - VÖLGYZUGOLY

31. oldal

MI KÓSZA LOBÓK

> > fiatal farkasok az erdőn mi kósza Lobók testvért
> > keresni lendültünk át a határon szűk ez az ország
> > hajtott hajtott a vágy hol vagy drága Lengyelország
> > te testvér ahol Báthory Bethlen és Horthy is elfért
> > piros volt útlevelünk akár a bizalom a munkahelyen
> > de érdekelt is felcsomagoltunk a kölykök mi négyen
> > boldog vad jelenet és itt szorongott sápadtan a képen
> > éhes szemeinkben az étvágy alkalmas barna éjfeleken
> > habzsoltuk az ételt fiatal horda ha megült egy asztalt
> > tele vedeltük a sört szőke szakállam napszítta liget lett
> > a parton s vesénk akkortájt még mindent megtett
> > a tenger a nyár a harmónia még minket marasztalt
> > kilencvenhárom nyarán por és hamu lett László halott
> > arca csak képtelen testi félelmek nélkül él bennem
> > kétezer négyben Mihály ágya kihűlt még temetetlen
> > a teste és ez az édes-keser emlék is magamra hagyott
> > de itt ülök mostan István beteg ágyán ahol keskeny a korlát
> > idefér teste ez öklömnyi ennyi maradt ott végig az ágyon
> > mit tehetünk mi mit mond el az orvos segíthet-e a rákon
> > a nagybeteg ember nem érzi múlik az élet fogynak az órák
> > mi ősz kivert farkasok az erdőn mi kósza Lobók testvért
> > keresni vágyódtunk át a határon mert odalett ez az ország
> > hajtott valami valaki meghalt arcunkra lassan a por szállt
> > ahol egy testvér árva kereszten negyedik latornak megfér

> > Budapest, 2004.

> ELŐZŐ OLDAL - KÖVETKEZŐ OLDAL

> *

> NETKÖTET PROGRAM - IRODALMI RÁDIÓ